**MEDITACIJE UZ PALJENJE ADVENTSKIH SVIJEĆA** (Godina posvećenog života) –s. Krista

*Jedna djevojčica, obučena kao časna sestra, izlazi pred oltar i pita: ''Što tražiš od mene, Gospodine?''; glas joj iz pozadine odgovara. Dok glas govori, svira tiha glazba. Kad joj odgovori, ona ide zapaliti prvu adventsku svijeću. Uz nju idu još dvije djevojčice: jedna na svijeću stavlja natpis 'MOLITVA', a druga na pano pred oltarom stavlja sliku časne sestre koja moli. Za drugu nedjelju natpis je 'APOSTOLAT', za treću 'ZAJEDNICA', a za četvrtu 'ZAVJETI'.*

I: Što tražiš od mene, Gospodine?

## Budi uz moje svjetlo! Bdij uz njega moleći! Pazi da ne gasne. Bdij umjesto svih koji su zaspali, umjesto svih čija su srca uspavana… Ti ostani budna u molitvi! Ne predaj se zamamnoj tami, nemoj posustati… Dok moliš, moje svjetlo će se u tebi nastaniti, obasjat će svaki kutak tvoje nutrine… Budi moje svjetlo – svjetlo molitve… Hoćeš li moći?

## I: Isuse, Ti ćeš mi pomoći!

II: Što tražiš od mene, Gospodine?

# Budi moj apostol! Pripravi mi put! Svojim radom búdi nova svjetla!

Budi tihi i gotovo neprimjetni plamičak koji u ljudskim srcima búdi nove iskre.

Osmjeh, pogled, neka riječ, i prisutnost sâma - može upaliti malo svjetlo.

## Neka svjetiljke tvojih stopa utrnu tamu na neravnim životnim stazama onih kojima te šaljem… Budi moj apostol! Búdi nova svjetla svojim apostolatom… Hoćeš li moći?

## II: Isuse, Ti ćeš mi pomoći!

III: Što tražiš od mene, Gospodine?

Otkrij moje svjetlo u drugima! Zato te šaljem u zajednicu.

Šaljem te ljudima koji prstima kroče ovim svijetom, a pogledom dodiruju nebo… Čija je duša ispunjena radošću, a nutrina mirom. Šaljem te ljudima koji se smatraju sretnima, kojima ne manjka vedrine duha…

Šaljem te ljudima bezazlenim, ljudima djetinje duše…

## Šaljem te k časnim sestrama, otkrij moje svjetlo u njihovoj zajednici!!! Hoćeš li moći?

## III: Isuse, Ti ćeš mi pomoći!

IV: Što tražiš od mene, Gospodine?

## Bit ćeš moja službenica. Stavljam ti na dlanove tri dragocjena svjetlašca, poput žiška triju krijesnica: čistoću, siromaštvo i poslušnost. Otvoriš li dlanove previše, vjetrovi će ugasiti plamičke, krijesnice će odletjeti; zatvoriš li dlanove previše, svjetiljčice će se ugušiti. Pravu mjeru znat ćeš, budeš li mene Nevidljivoga gledala kraj sebe i mene Nečujnoga slušala srcem. U tomu će ti pomoći svjetlo savjesti. Savjest čuva svjetlo zavjeta… Hoćeš li moći?

## IV: Isuse, Ti ćeš mi pomoći!